b'\n_START_ARTICLE_\nA4 popieriaus dydis\n_START_PARAGRAPH_\nA4 popieriaus dydis\xc2\xa0\xe2\x80\x93 standartinis popieriaus lapo dydis, apibr\xc4\x97\xc5\xbetas tarptautiniu standartu ISO 216. Tokio lapo formatas yra 210\xc3\x97297 mm (\xc4\xafstri\xc5\xbeain\xc4\x97\xc2\xa0\xe2\x80\x93 364\xc2\xa0mm, o plotas\xc2\xa0\xe2\x80\x93 1/16 m\xc2\xb2)._NEWLINE_A4 formatas gautas nuosekliai dalinant A0 formato lap\xc4\x85, kurio plotas lygus 1 m\xc2\xb2: \xd0\x900=2\xc3\x97\xd0\x901, A1=2\xc3\x97\xd0\x902, \xd0\x902=2\xc3\x97\xd0\x903, \xd0\x903=2\xc3\x97\xd0\x904. Toliau dalinant A4 lap\xc4\x85 gaunami du A5 formato lapai. Vis\xc5\xb3 \xc5\xa1i\xc5\xb3 dalinim\xc5\xb3 metu i\xc5\xa1lieka tos pa\xc4\x8dios lapo proporcijos\xc2\xa0\xe2\x80\x93 kra\xc5\xa1tini\xc5\xb3 santykis i\xc5\xa1lieka 1:\xe2\x88\x9a2 (tai vadinamasis Lichtenbergo santykis)._NEWLINE_A4 formato popierius labai pla\xc4\x8diai naudojamas dokumentacijai, br\xc4\x97\xc5\xbeiniams, lai\xc5\xa1kams, blankams. Jis naudojamas kompiuteriniuose spausdintuvuose ir kopijavimo aparatuose.\n_START_SECTION_\nIstorija\n_START_PARAGRAPH_\nXX a. prad\xc5\xbeioje kiekvienas popieriaus fabrikas gamino savo format\xc5\xb3 popieri\xc5\xb3, kadangi popieriaus lap\xc5\xb3 standart\xc5\xb3 Europoje dar nebuvo. Valstyb\xc4\x97s, verslo ir pana\xc5\xa1ios dokumentacijos, taip pat br\xc4\x97\xc5\xbeini\xc5\xb3 dydis \xc4\xafvairavo priklausomai nuo panaudot\xc5\xb3 lak\xc5\xa1t\xc5\xb3 dyd\xc5\xbeio. Naudojam\xc5\xb3 sta\xc4\x8diakampi\xc5\xb3 lap\xc5\xb3 proporcijos b\xc5\xabdavo skirtingos. Aukso pj\xc5\xabvis 1:1,618, kuris buvo taip m\xc4\x97giamas Renesanso architekt\xc5\xb3 ir dailinink\xc5\xb3, pasirod\xc4\x97 ma\xc5\xbeai tinkamas poligrafijoje ir leidyboje. Perlenkiant tok\xc4\xaf lap\xc4\x85 dvilink\xc4\x85 lapo proporcijos pasidarydavo nepatogios darbui, o pats lapas negra\xc5\xbeios formos._NEWLINE_Praktikoje tinkamesnis pasirod\xc4\x97 formatas, kur lapo kra\xc5\xa1tini\xc5\xb3 santykis buvo 1:\xe2\x88\x9a2. Perlenkus tok\xc4\xaf lap\xc4\x85 pagal ilg\xc4\x85j\xc4\x85 kra\xc5\xa1tin\xc4\x99 gaunamas dukart ma\xc5\xbeesnis sta\xc4\x8diakampis toki\xc5\xb3 pa\xc4\x8di\xc5\xb3 proporcij\xc5\xb3 lapas. Tok\xc4\xaf santyk\xc4\xaf pasi\xc5\xabl\xc4\x97 vokie\xc4\x8di\xc5\xb3 in\xc5\xbeinierius, matematikas, pramon\xc4\x97s standartizacijos teoretikas, vienas Vokietijos standart\xc5\xb3 sistemos DIN k\xc5\xabr\xc4\x97j\xc5\xb3 Valteris Porstmanas (Walter Porstmann). Jo si\xc5\xablymu popieriaus lap\xc5\xb3 format\xc5\xb3 sistemos pagrindu tapo 1\xc2\xa0m\xc2\xb2 ploto lapas, kurio kra\xc5\xa1tini\xc5\xb3 santykis yra 1:1,4142._NEWLINE_1922\xc2\xa0m. rugpj\xc5\xab\xc4\x8dio 18 d, buvo paskelbtas Vokietijos gamybini\xc5\xb3 standart\xc5\xb3 komiteto projektas, kuriame \xc5\xa1is bazinis popieriaus lapas buvo pavadintas A0. \xc5\xa0\xc4\xaf perlenkus gautas lapas pavadintas A1 ir t. t. Taip A4 formato popieriaus lapas yra 1/16 dalis A0 lapo.'